**projektas**

**reg. Nr. T-1**

**2.6.darbotvarkės klausimas**

**Pasvalio rajono savivaldybės taryba**

**Sprendimas**

**DĖL PASVALIO RAJONO SAVIVALDYBĖS TARYBOS 2014 M. SPALIO 22 D. SPRENDIMO NR. T1-200 „DĖL PASVALIO RAJONO SAVIVALDYBĖS NEVYRIAUSYBINIŲ ORGANIZACIJŲ TARYBOS SUDARYMO IR JOS NUOSTATŲ PATVIRTINIMO“ PAKEITIMO**

2023 m. vasario d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Lietuvos Respublikos nevyriausybinių organizacijų plėtros įstatymo 6 straipsniu, Lietuvos Respublikos bendruomeninių organizacijų plėtros įstatymo 8 straipsniu, įgyvendindama Pasvalio rajono savivaldybės tarybos 2022 m. lapkričio 30 d. sprendimą Nr. T1-200 „Dėl pavedimo Pasvalio rajono savivaldybės nevyriausybinių organizacijų tarybai atlikti Pasvalio rajono savivaldybės bendruomeninių organizacijų tarybos funkcijas“, atsižvelgdama į Pasvalio rajono savivaldybės nevyriausybinių organizacijų tarybos 2022 m. gruodžio 19 d. posėdžio protokolą Nr. TO1-3, Pasvalio rajono savivaldybės taryba nusprendžia:

 1. Pakeisti Pasvalio rajono savivaldybės nevyriausybinių organizacijų tarybos nuostatus, patvirtintus Pasvalio rajono savivaldybės tarybos 2014 m. spalio 22 d. sprendimu Nr. T1-200 „Dėl Pasvalio rajono savivaldybės nevyriausybinių organizacijų tarybos sudarymo ir jos nuostatų patvirtinimo“ (su visais aktualiais pakeitimais) ir juos išdėstyti nauja redakcija (pridedama).

 2. Nustatyti, kad:

 2.1. sprendimas skelbiamas Teisės aktų registre ir Pasvalio rajono savivaldybės interneto tinklalapyje [www.pasvalys.lt](http://www.pasvalys.lt);

2.2. sprendimas įsigalioja kitą dieną po oficialaus paskelbimo Teisės aktų registre;

 2.3. iki šio sprendimo įsigaliojimo išrinkti Pasvalio rajono savivaldybės nevyriausybinių organizacijų tarybos pirmininkas, pirmininko pavaduotojas, įsigaliojus šiam sprendimui, pareigas eina tuo laikotarpiu, kuriam jie buvo išrinkti;

2.4. sprendimu patvirtintų Pasvalio rajono savivaldybės nevyriausybinių organizacijų tarybos nuostatų 11–18 punktai taikomi naujai sudaromai Pasvalio rajono savivaldybės nevyriausybinių organizacijų tarybai.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Bendrojo skyriaus vyresnioji specialistė

Ramunė Šileikienė

2022-12-27 Suderinta DVS Nr. RTS-294

Pasvalio rajono savivaldybės tarybai

**AIŠKINAMASIS RAŠTAS**

**DĖL PASVALIO RAJONO SAVIVALDYBĖS TARYBOS 2014 M. SPALIO 22 D. SPRENDIMO NR. T1-200 „DĖL PASVALIO RAJONO SAVIVALDYBĖS NEVYRIAUSYBINIŲ ORGANIZACIJŲ TARYBOS SUDARYMO IR JOS NUOSTATŲ PATVIRTINIMO“ PAKEITIMO**

2022-12-27

Pasvalys

1. **Sprendimo projekto rengimo pagrindas.**

Sprendimo projektas teikiamas, atsižvelgiant į Lietuvos Respublikos nevyriausybinių organizacijų plėtros įstatymo (suvestinė redakcija nuo 2022 m. gegužės 1 d.) 6 straipsnio pakeitimus, kuriuose įtvirtintos nuostatos dėl savivaldybių nevyriausybinių organizacijų tarybos pirmininko (jo pavaduotojo) kadencijos trukmės pakeitimo iš vienerių metų į dvejų metų trukmės kadenciją. Taip pat nustatyta, kad savivaldybių nevyriausybinių organizacijų tarybos pirmininkas turi būti renkamas tik iš nevyriausybinių organizacijų atstovų, o pirmininko pavaduotoju – savivaldybės institucijos ar įstaigos atstovas. Savivaldybės tarybai 2022 m. lapkričio 30 d. sprendimu Nr. T1-200 pavedus Pasvalio rajono savivaldybės nevyriausybinių organizacijų tarybai (toliau – NVO) atlikti ir savivaldybės bendruomeninių organizacijų tarybos funkcijas, reikalinga tikslinti NVO tarybos funkcijas, keisti NVO sudarymo tvarką.

Atsižvelgiant į pasikeitusį teisinį reglamentavimą, parengtas sprendimo projektas.

**2. Sprendimo projekto tikslai ir uždaviniai.**

Pakeisti Pasvalio rajono savivaldybės nevyriausybinių organizacijų tarybos nuostatus, kad jie atitiktų šiuo metu galiojančias teisės aktų nuostatas.

**3. Kokios siūlomos naujos teisinio reguliavimo nuostatos ir kokių rezultatų laukiama.**

Šiuo sprendimu siūloma patvirtinti Pasvalio rajono savivaldybės nevyriausybinių organizacijų tarybos nuostatus, kurie apimtų LR Nevyriausybinių organizacijų plėtros įstatymo pakeitimų įgyvendinimą bei Bendruomeninių organizacijų tarybos funkcijų perkėlimą, reglamentuotų Pasvalio rajono savivaldybės nevyriausybinių organizacijų tarybos funkcijas, teises, darbo organizavimo tvarką.

**4. Skaičiavimai, išlaidų sąmatos, finansavimo šaltiniai**

Sprendimo įgyvendinimui papildomų lėšų nereikės.

**5. Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Priėmus sprendimo projektą, neigiamų pasekmių nenumatoma.

**6. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.** Nereikia.

**7. Sprendimo projekto antikorupcinis vertinimas.**

Atliktas antikorupcinis vertinimas

**8. Sprendimo projekto iniciatoriai ir** **asmuo atsakingas už sprendimo vykdymo kontrolę.**

Iniciatorius – Pasvalio rajono savivaldybės Bendrasis skyrius, atsakingas už vykdymo kontrolę – Pasvalio rajono savivaldybės administracijos Bendrojo skyriaus vyresnioji specialistė Ramunė Šileikienė.

Bendrojo skyriaus vyresnioji specialistė Ramunė Šileikienė

PATVIRTINTA

Pasvalio rajono savivaldybės tarybos

2014 m. spalio 22 d. sprendimu Nr. T1-200

(Pasvalio rajono savivaldybės tarybos

2023 m. vasario d. sprendimo Nr. T1- redakcija)

 **PASVALIO RAJONO SAVIVALDYBĖS NEVYRIAUSYBINIŲ ORGANIZACIJŲ TARYBOS NUOSTATAI**

**I SKYRIUS**

**BENDROSIOS NUOSTATOS**

1. Pasvalio rajono savivaldybės nevyriausybinių organizacijų tarybos nuostatai (toliau – Nuostatai) reglamentuoja Pasvalio rajono savivaldybės nevyriausybinių organizacijų tarybos (toliau – NVO taryba) veiklos tikslą, funkcijas, teises ir pareigas bei NVO tarybos sudarymo ir darbo organizavimo tvarką.

2. NVO taryba yra visuomeniniais pagrindais veikianti kolegiali patariamoji institucija, kuri sudaroma iš Pasvalio rajono savivaldybės (toliau – Savivaldybė) institucijų, įstaigų bei nevyriausybinių ir bendruomeninių organizacijų deleguotų atstovų ir užtikrinanti nevyriausybinių ir bendruomeninių organizacijų (toliau – NVO) dalyvavimą nustatant, formuojant ir įgyvendinant NVO plėtros politiką Savivaldybėje.

3. NVO taryba savo veikloje vadovaujasi Lietuvos Respublikos Konstitucija, Lietuvos Respublikos nevyriausybinių organizacijų plėtros įstatymu, Lietuvos Respublikos bendruomeninių organizacijų plėtros įstatymu, kitais Lietuvos Respublikos įstatymais ir teisės aktais, Savivaldybės tarybos sprendimais ir šiais Nuostatais.

4. Nuostatuose vartojamos sąvokos atitinka Lietuvos Respublikos nevyriausybinių organizacijų plėtros įstatyme, Lietuvos Respublikos bendruomeninių organizacijų plėtros įstatyme ir kituose teisės aktuose vartojamas sąvokas.

5. Vykdydama savo veiklą, NVO taryba bendradarbiauja su valstybės ir Savivaldybės institucijomis ir įstaigomis, savivaldybės teritorijoje veikiančiomis NVO.

**II SKYRIUS**

**NVO TARYBOS VEIKLOS TIKSLAS IR FUNKCIJOS**

6. NVO tarybos veiklos tikslas – užtikrinti ir skatinti nevyriausybinių organizacijų, tame tarpe ir bendruomeninių, dalyvavimą nustatant, formuojant ir įgyvendinant nevyriausybinių organizacijų plėtros politiką savivaldybėje, stiprinti bendradarbiavimą tarp NVO ir Savivaldybės institucijų ir įstaigų perduodant viešąsias paslaugas.

7. NVO tarybos veiklos uždaviniai:

7.1. stiprinti Savivaldybės institucijų ir įstaigų bei NVO bendradarbiavimą įvairiose NVO veiklos srityse;

7.2. skleisti informaciją apie Savivaldybės teritorijoje veikiančias NVO, jų iniciatyvas, veiklą ir patirtį;

7.3. organizuoti pasitarimus, seminarus ir mokymus NVO aktualiais veiklos klausimais;

7.4. teikti NVO metodinę pagalbą viešųjų paslaugų perdavimo klausimais;

7.5. vertinti NVO įtraukimo situaciją į viešųjų paslaugų teikimą, teikti rekomendacijas.

8. NVO taryba atlieka šias funkcijas:

8.1. teikia Savivaldybės institucijoms ir įstaigoms pasiūlymus dėl Savivaldybės teritorijoje veikiančių NVO stiprinimo, veiklos skatinimo;

8.2. teikia Savivaldybės institucijoms ir įstaigoms siūlymus dėl Savivaldybės prioritetų, susijusių su NVO palankios aplinkos Savivaldybėje kūrimu, nustatymo;

8.3. teikia siūlymus išplėstinei seniūnaičių sueigai dėl atstovų, deleguojamų į pretendentų į seniūno pareigas konkurso komisijos narius, ir dėl atstovų, deleguojamų dalyvauti Savivaldybės institucijų sudaromų komitetų, darbo grupių, komisijų darbe;

8.4. teikia siūlymus Savivaldybės institucijoms ir išplėstinei seniūnaičių sueigai dėl bendruomenių viešųjų poreikių ir iniciatyvų finansavimo tikslingumo, dėl viešųjų paslaugų, už kurių teikimą yra atsakinga Savivaldybė, teikimo perdavimo NVO tikslingumo, vietos verslumo skatinimo ir dėl kitų Savivaldybės gyventojams svarbių reikalų;

8.5. dalyvauja rengiant Savivaldybės institucijų ir įstaigų teisės aktų, susijusių su NVO plėtra, projektus;

8.6. dalyvauja darbo ar ekspertų grupėse NVO plėtros valstybės politikos klausimams svarstyti;

8.7. dalyvauja Savivaldybės institucijoms ir įstaigoms atliekant analizę dėl Savivaldybės administruojamų viešųjų paslaugų teikimo ir teikia pasiūlymus dėl viešųjų paslaugų teikimo;

8.8. inicijuoja NVO pasitarimus, seminarus, mokymus aktualiais NVO veiklos ir jų teikiamų paslaugų klausimais;

8.9. informuoja visuomenę apie NVO tarybos veiklą, skleidžia informaciją apie Savivaldybėje veikiančias NVO, jų iniciatyvas, teikiamas paslaugas, organizuojamus mokymus;

8.10. vykdo kitas teisės aktų nustatytas funkcijas, susijusias su NVO veikla.

**III SKYRIUS**

**NVO TARYBOS TEISĖS IR PAREIGOS**

9. NVO taryba, įgyvendindama jai pavestas funkcijas, turi šias teises:

9.1. dalyvauti Savivaldybės institucijų ir įstaigų pasitarimuose ir (ar) posėdžiuose, kuriuose svarstomi su NVO plėtra susiję klausimai;

9.2. įstatymų nustatyta tvarka gauti iš Savivaldybės administracijos, kitų įstaigų bei organizacijų informaciją ir dokumentus, kurių reikia NVO tarybos veiklai;

9.3. kviesti į NVO tarybos posėdžius Savivaldybės institucijų ir įstaigų, NVO atstovus, nepriklausomus ekspertus klausimams, susijusiems su NVO tarybos funkcijų atlikimu, spręsti, prireikus sudaryti darbo ar ekspertų grupes konkretiems NVO plėtros politikos klausimams svarstyti;

9.4. inicijuoti, organizuoti diskusijas, mokymus, konferencijas NVO aktualiais klausimais;

9.5. naudotis kitomis teisės aktuose nustatytomis teisėmis;

9.6. kartą per metus informuoti Savivaldybės tarybą ir Savivaldybės teritorijoje veikiančias NVO apie savo veiklą.

10. NVO tarybos nariai privalo:

10.1. laikytis šių Nuostatų;

10.2. dalyvauti NVO tarybos posėdžiuose.

**IV SKYRIUS**

**NVO TARYBOS SUDARYMO IR DARBO TVARKA**

11. NVO taryba sudaroma Savivaldybės tarybos sprendimu. NVO tarybos nario kadencijos trukmė – dveji metai.

12. NVO taryba sudaroma iš 9 (devynių) narių:

12.1. dviejų nevyriausybinių organizacijų, veikiančių Savivaldybės teritorijoje atstovų;

12.2. trijų bendruomeninių organizacijų, veikiančių Savivaldybės teritorijoje atstovų;

12.4. dviejų Savivaldybės tarybos narių;

12.3. dviejų Savivaldybės administracijos ir (ar) kitų Savivaldybės biudžetinių įstaigų atstovų.

13. Savivaldybės administracija organizuoja NVO atstovų atranką į NVO tarybą. Informacija apie kvietimą deleguoti atstovus skelbiama Savivaldybės interneto svetainėje [www.pasvalys.lt](http://www.pasvalys.lt) ir socialiniuose tinkluose.

14. NVO atstovus į NVO tarybą siūlo Savivaldybės teritorijoje veikiančios NVO asociacijos (skėtinės organizacijos vienijančios atitinkamą NVO sektorių). Jei Savivaldybės teritorijoje nėra veikiančių NVO asociacijų, po vieną atstovą turi teisę siūlyti kiekviena Savivaldybės teritorijoje veikianti NVO, turinti NVO žymą juridinių asmenų registre. Paraiškos (priedas) teikiamos Savivaldybės administracijai raštu, el. paštu, skelbime nurodytu adresu.

15. Jei siūlomų atstovų yra daugiau nei kvotų NVO taryboje, susirinkimo, kurį organizuoja Savivaldybės administracija, metu, NVO pasiūlyti atstovai, balsavimo būdu, išrenka du nevyriausybinių ir tris bendruomeninių organizacijų atstovus į NVO tarybą. Susirinkimo sprendimas įforminamas protokolu, kurį pasirašo susirinkimo pradžioje atviru balsavimu balsų dauguma išrinktas susirinkimo pirmininkas ir sekretorius. Prie susirinkimo protokolo pridedamas susirinkimo dalyvių sąrašas.

16. NVO tarybos veiklos forma yra posėdžiai. Pirmąjį posėdį šaukia Savivaldybės administracija ne vėliau kaip po mėnesio Savivaldybės tarybai patvirtinus naujos kadencijos NVO tarybą. Informacija apie pirmąjį naujos kadencijos posėdį skelbiama Savivaldybės interneto svetainėje www.pasvalys.lt ir Savivaldybės socialiniuose tinkluose. NVO tarybos nariui kvietimas į pirmąjį posėdį išsiunčiamas el. paštu.

17. NVO tarybos pirmininką ir pirmininko pavaduotoją dviejų metų kadencijai iš NVO tarybos narių visų jos narių balsų dauguma pirmo posėdžio metuslaptu balsavimu renka NVO taryba. NVO tarybos pirmininkas renkamas iš NVO atstovų, pirmininko pavaduotoju renkamas Savivaldybės institucijos ar įstaigos atstovas. Kiekvienas NVO tarybos narys siūlo po vieną kandidatą į pirmininko ir pirmininko pavaduotojo pareigas. Išrinktu laikomas daugiau kaip pusę balsavime dalyvavusių asmenų balsų gavęs kandidatas. Jei balsų daugumos nesurenka nė vienas kandidatas ar balsai pasiskirsto po lygiai, organizuojamas antrasis rinkimų turas, kuriame varžosi du daugiausia balsų surinkę kandidatai. Išrinktu laikomas antrajame ture daugiausiai balsavime dalyvavusių asmenų balsų gavęs kandidatas.

18. NVO tarybos nariui išėjus iš darbo savo atstovaujamoje įstaigoje arba organizacijoje arba dėl kitokių priežasčių pasitraukus iš NVO tarybos, jį delegavusi institucija ar organizacija ne vėliau kaip per 30 darbo dienų pateikia naują kandidatūrą.

19. NVO tarybos pirmininkas:

19.1. planuoja ir organizuoja NVO tarybos darbą;

19.2. šaukia NVO tarybos posėdžius ir jiems pirmininkauja, sudaro NVO tarybos posėdžių darbotvarkes;

19.3. pasirašo NVO tarybos posėdžių protokolus ir kitus su NVO tarybos veikla susijusius dokumentus;

19.4. atstovauja NVO tarybai Savivaldybės institucijose, įstaigose ir organizacijose ar įgalioja jai atstovauti kitus NVO tarybos narius.

20 NVO tarybai atstovauja pirmininkas, jo nesant, – pavaduotojas. Pirmininkas gali įgalioti kitą tarybos narį atstovauti NVO tarybai.

21. NVO tarybos sekretoriaus funkcijas atlieka Savivaldybės administracijos direktoriaus paskirtas Savivaldybės administracijos specialistas. NVO tarybos sekretorius:

21.1. praneša NVO tarybos nariams ir kitiems į posėdį kviečiamiems asmenims apie NVO tarybos posėdžio laiką, vietą, pateikia jiems su NVO tarybos pirmininku suderintą posėdžio medžiagą ir darbotvarkę;

21.2. surašo ir pasirašo NVO tarybos posėdžių protokolus;

21.3. tvarko su NVO tarybos darbu susijusius dokumentus, kaupia ir sistemina surinktą medžiagą, vykdo kitus NVO tarybos sprendimus ir (ar) pirmininko nurodymus.

22. NVO tarybos posėdžiai teisėti, kai juose dalyvauja ne mažiau kaip pusė NVO tarybos narių.

NVO tarybos posėdis gali vykti nuotoliniu būdu ar mišriu būdu. Nuotoliniu būdu ar mišriu būdu vyksiančio NVO tarybos posėdžio darbotvarkės klausimai svarstomi ir posėdis vyksta laikantis visų šiuose nuostatuose nustatytų reikalavimų. Nuotoliniu būdu ar mišriu būdu priimant NVO tarybos sprendimus, turi būti užtikrintas NVO tarybos nario tapatybės nustatymas. NVO tarybos posėdžiai nuotoliniu būdu ar mišriu būdu vykti negali, jeigu tam raštu prieštarauja daugiau kaip pusė visų NVO tarybos narių, išskyrus kai dėl nepaprastosios padėties, ekstremaliosios situacijos ar karantino NVO tarybos posėdžiai negali vykti NVO tarybos nariams posėdyje dalyvaujant fiziškai.

23. NVO tarybos posėdžiai atviri. Posėdyje savo nuomonę turi teisę pareikšti NVO tarybos nariai ir kiti posėdžio dalyviai. Pirmenybė savo nuomonę išsakyti teikiama NVO tarybos nariams.

24. NVO taryba priima sprendimus atviru balsavimu bendru sutarimu. Kai bendro sutarimo nėra, sprendimai priimami posėdyje dalyvaujančių NVO tarybos narių balsų dauguma. Balsams pasiskirsčius po lygiai, lemia posėdžio pirmininko balsas. NVO tarybos narys, negalintis dalyvauti posėdyje, turi teisę išreikšti savo nuomonę raštu ir pateikti ją NVO tarybos pirmininkui. Jeigu NVO tarybos narys nesutinka su sprendimu ir balsuoja prieš, jo atskira nuomonė jo prašymu įrašoma protokole.

25. Jeigu NVO taryboje svarstomas klausimas susijęs su NVO tarybos nario interesais, narys informuoja apie tai NVO tarybą, nusišalina svarstant klausimą ir priimant sprendimą.

26. NVO taryba renkasi ne rečiau kaip vieną kartą per ketvirtį, esant būtinybei – dažniau. Neeiliniai NVO tarybos posėdžiai šaukiami pirmininko arba 1/3 NVO tarybos narių iniciatyva.

27. NVO tarybos sprendimai yra rekomendacinio pobūdžio, yra vieši ir skelbiami Savivaldybės interneto svetainėje www.pasvalys.lt.

 28. Savivaldybės interneto svetainėje [www.pasvalys.lt](http://www.pasvalys.lt) skelbiami:

 28.1. metiniai NVO tarybos veiklos planai;

 28.2. planuojamų NVO tarybos posėdžių darbotvarkės (5 kalendorinės dienos iki NVO tarybos posėdžio);

 28.3. NVO tarybos posėdžių protokolai.

**V SKYRIUS**

**BAIGIAMOSIOS NUOSTATOS**

29. Šie nuostatai tvirtinami ir keičiami Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_

Pasvalio rajono savivaldybės nevyriausybinių organizacijų tarybos nuostatų priedas

Pasvalio rajono savivaldybės administracijos

direktoriui

**NEVYRIAUSYBINIŲ ORGANIZACIJŲ ATSTOVO DELEGAVIMO Į PASVALIO RAJONO NEVYRIAUSYBINIŲ ORGANIZACIJŲ TARYBĄ PARAIŠKA**

20\_\_ m. \_\_\_\_\_\_\_\_\_\_\_\_\_\_\_\_\_\_\_\_

**INFORMACIJA APIE PRETENDENTĄ**

|  |  |
| --- | --- |
| Vardas, pavardė |  |
| Telefonas |  |
| El. pašto adresas |  |
| Atstovaujamos nevyriausybinės organizacijos pavadinimas |  |
| Narių skaičius nevyriausybinėje organizacijoje |  |
| Organizacijos įsteigimo data |  |
| Seniūnija, kurioje veikia organizacija |  |
| Pažymėkite veiklos sritį, kurioje veikia atstovaujamoji nevyriausybinė organizacija: |
| o Bendruomeninė organizacijao Jaunimo o Kultūros srityje o Pilietinių iniciatyvų ir (ar) bendrų interesųo Sveikatingumo ir socialinės pagalboso Sportoo Kita \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

Pareiškėjo vadovo pareigų pavadinimas \_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

(parašas) (vardas, pavardė)